ฮั่งเส็งปิดเช้าร่วง 325.92 จุด เหตุวิตกศก.โลกชะลอ
ฮั่งเส็งปิดเช้าร่วง 325.92 จุด เหตุวิตกศก.โลกชะลอ
14 ม.ค. 2559

ดัชนีฮั่งเส็งตลาดหุ้นฮ่องกงปิดเช้าปรับตัวลดลง โดยดัชนีฮั่งเส็งร่วงลง 325.92 จุด หรือ 1.63% ปิดภาคเช้าที่ 19,608.96 จุดเนื่องจากความวิตกกังวลเกี่ยวกับการชะลอตัวของเศรษฐกิจทั่วโลก
ทั้งนี้ นักลงทุนวิตกกังวลเกี่ยวกับการชะลอตัวของเศรษฐกิจทั่วโลก รวมถึงเศรษฐกิจจีนและสหรัฐ โดยข้อมูลเศรษฐกิจล่าสุดของจีนระบุว่า ยอดส่งออกของจีนในปี 2558 ลดลง 1.8% เทียบรายปี สู่ระดับ 14.14 ล้านล้านหยวน ขณะที่ยอดการนำเข้าร่วงลง 13.2% สู่ระดับ 10.45 ล้านล้านหยวน
ส่วนข้อมูลด้านสหรัฐนั้น รายงานสรุปภาวะของธนาคารกลางสหรัฐ (เฟด) ทั้ง 12 เขต หรือ Beige Book ระบุว่า กิจกรรมทางเศรษฐกิจในหลายเขตของสหรัฐชะลอตัวลง เนื่องจากการแข็งค่าของสกุลเงินดอลลาร์ได้ส่งผลกระทบต่ออุปสงค์ของผู้บริโภค ขณะที่ภูมิภาคบางแห่งที่ต้องพึ่งพาอุตสาหกรรมน้ำมันนั้น ได้รับผลกระทบจากการร่วงลงของราคาน้ำมัน